text: Ungt SønderjyskE-hold i kamp
  07 september 2010 kl. 13.07
  SønderjyskE's unge hold tager i aften mod mere rutinerede kræfter fra Team Tvis Holstebro i sæsonens første ligakamp.
  Så kører Guldbageren Ligaen igen for fulde omdrejninger.
  Tirsdag aften lægger SønderjyskE's håndboldkvinder bane til opgøret mod Team Tvis Holstebro.
  SønderjyskE reddede sidste sæson noget overraskende livet i ligaen, da de "snød" både Horsens og Lyngby og for første gang i klubbens historie kan spille to sæsoner i træk i den fornemmeste række.
  Klubben måtte dog efter successen sige farvel til både cheftræner Jan Laugesen og fire andre stamspillere.
  
  Talenter i truppen
  Og da pengene ikke just vokser på træerne i Aabenraa, har der ikke været råd til at købe erstatninger til dem alle. 
  Kun et par indkøb er det blevet til. Til gengæld er ungarske Beatrix Benyats med flere landsholdskampe på cv'et og Jeannette Carlsen fra HT Odense også gode indkøb.
  Resten af holdet byder blandt andet på en stor gruppe talentfulde ungdomsspillere, der i aftenens kamp mod Team tvis Holstebro får deres debut i ligaen.
  TV SYD har i dag fulgt 18-årige Maren Christensen, der er en af de ungdomsspillere, som i aften for første gang får spilletid i Guldbageren Ligaen. 
  Se hvordan hun forbereder sig til kampen i aftenens udsendelse kl. 19.30.
  